b'\n_START_ARTICLE_\nDru\xc5\xbeina (mese\xc4\x8dnik)\n_START_PARAGRAPH_\nRevija Dru\xc5\xbeina, mese\xc4\x8dnik za zabavo in pouk, je izhajala od aprila 1929 do decembra 1930 v Gorici. V prvem letu izhajanja je iz\xc5\xa1lo 9 \xc5\xa1tevilk, v drugem pa 12. Odgovorni urednik je bil dr. Engelbert Besednjak, tiskala pa jo je Katoli\xc5\xa1ka tiskarna v Gorici._NEWLINE_Prvi letnik revije je imel rubrike Zanimivo in pou\xc4\x8dljivo, V nedeljo popoldne, Za hi\xc5\xa1o in dom ter Pisano polje, od 2. \xc5\xa1tevilke dalje so imele v njej posebno mesto tudi uganke, ki jih je urejal Peter Butkovi\xc4\x8d. V drugem letniku revije so bile tri rubrike: Ognji\xc5\xa1\xc4\x8de, Pisano polje in Uganke. Poleg literarnih prispevkov so bila v njej pou\xc4\x8dna besedila, nasveti za dom, vrt, zdravje, vzgojo, poro\xc4\x8dila o novih knjigah ipd. V skoraj vsaki \xc5\xa1tevilki najdemo tudi recepte, \xc5\xa1ale in uganke. Za\xc4\x8detki rubrik so opremljeni z risbami iz dru\xc5\xbeinskega kme\xc4\x8dkega \xc5\xbeivljenja, revijo pa dodatno popestrijo slike, skice in fotografije v besedilih predstavljenih znamenitosti._NEWLINE_Za oba letnika sta iz\xc5\xa1li kazali, ki prina\xc5\xa1ata seznam del, ki so bila v tistem letu objavljena v Dru\xc5\xbeini.'